Diari Oficial de la Generalitat Valenciana


Sumari del DOGV 5931, del 13-01-2009 (2009/146)

DECRET 1/2009, de 9 de gener, del Consell, pel qual prorroga la suspensió parcial de la vigència del Pla General d'Ordenació Urbana del Municipi d'Elx.
-------------------------------------------------------------------------------------------------------------------------------------------------------

### Dades del document

Número de DOGV
:   5931

Data del DOGV
:   13-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/146


Data del document
:   09-01-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Elx
    * pla d'urbanisme
    * administració local
    * reglamentació urbanística

DECRET 1/2009, de 9 de gener, del Consell, pel qual prorroga la suspensió parcial de la vigència del Pla General d'Ordenació Urbana del Municipi d'Elx.  
 [2009/146]  
El 21 de gener de 2008 es va publicar en el Diari Oficial de la Comunitat Valenciana el Decret 5/2008, de 18 de gener, del Consell, pel qual es va suspendre parcialment la vigència del Pla General d'Ordenació Urbana del Municipi d'Elx pel termini d'un any. La suspensió es va decretar respecte d'un àmbit afectat pel Pla especial de protecció del Palmerar d'Elx: l'àmbit espacial de la declaració del Palmerar com a Patrimoni de la Humanitat per la UNESCO.  
Com que està pròxim a expirar el termini de suspensió del Pla general acordat pel Consell sense que s'haja pogut completar el procediment administratiu d'aprovació del Pla especial de protecció, i a fi de preservar, en la mesura que es puga, la situació actual i evitar actuacions que poden resultar, en el futur, incompatibles amb els objectius de l'esmentat Pla Especial i, per consegüent, contràries i perjudicials per a l'interés públic, l'Ajuntament d'Elx, mitjançant Acord plenari de 22 de desembre de 2008, va acordar, per unanimitat, sol·licitar al Consell que, mitjançant un decret, amplie el termini de suspensió parcial del seu Pla general, en l'àmbit espacial de la declaració del Palmerar com a Patrimoni de la Humanitat per la UNESCO, atés que en la resta de l'àmbit del Pla especial no hi ha contradiccions substancials entre aquest i el Pla general, i fonamenta aquest acord en les raons anteriorment exposades.  
La possibilitat de suspendre el planejament està recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou Pla en elaboració i, com a màxim pel termini de quatre anys. Així, la suspensió que està a punt de finalitzar només ha esgotat un d'aquests quatre anys, i és viable, per tant, prorrogar-la un any més.  
La necessitat prorrogar la suspensió es dona per la impossibilitat de finalitzar el procediment de tramitació i aprovació del Pla especial de protecció del Palmerar abans que finalitze l'any de suspensió; per això, és vàlida la fonamentació que ja es va donar en el seu moment per a concedir la suspensió: «La necessitat suspensió es justifica en l'acord del Ple de 10 de gener de 2008 i desenvolupada en informe de l'arquitecte municipal, que conté una descripció més detallada de les raons que fonamenten la petició de suspensió del planejament vigent:  
El Pla especial de protecció del Palmerar d'Elx naix amb el propòsit de:  
- Protegir i conservar el Palmerar d'Elx com a patrimoni cultural a què fa referència la Llei 4/1998 d'11 de juny, de la Generalitat, del Patrimoni Cultural Valencià; la Llei 7/2004, de 19 d'octubre, de modificació de l'anterior, i la Llei 4/2006, de 19 de maig, de Patrimoni Arbori Monumental de la Comunitat Valenciana.  
- Aconseguir la total sintonia i complementarietat amb les disposicions emanades de la Llei 1/1986, de 9 de maig, de la Generalitat, per la qual es regula la tutela del Palmerar d'Elx, amb el Decret 133/1986, de 10 de novembre, de desplegament d'aquesta llei, i amb els òrgans de govern i gestió que d'aquesta emanen, tot això en el marc establit per l'article 38.d) de la Llei 16/2005, de 30 de desembre, de la Generalitat (LUV).  
- Identificar els elements d'interés en l'àmbit estudiat i adoptar les mesures per a la conservació, estètica i funcionalitat d'aquest; ordenar i preservar l'estructura històrica dels horts, i disposar el que calga respecte al tractament i plantació de les espècies vegetals més apropiades.  
- Desenvolupar el que assenyala el vigent Pla general d'ordenació d'Elx de 1998, en l'article 106 de la seua normativa.  
Tot això a fi de protegir i, en la mesura que es puga, recuperar els horts tradicionals de palmeres, amb les seues construccions, sistemes de reg, infraestructures, etc., del terme municipal d'Elx.  
Per a aconseguir el dit propòsit és necessari, de manera prioritària, disposar limitacions quant a la possibilitat d'edificar en els horts de palmeres, atés que el Pla especial redueix, i en molts casos impedeix, que sobre els horts puguen materialitzar-se determinats aprofitaments previstos pel Pla general [...]».  
L'àmbit espacial de la pròrroga de la suspensió serà el mateix que el de la suspensió de planejament anterior. Aquesta pròrroga no podrà excedir el termini d'un any, temps que es considera suficient per a la finalització de la tramitació del Pla especial de protecció del Palmerar d'Elx.  
Per això, vista la necessitat prorrogar la suspensió parcial de la vigència del Pla General d'Ordenació Urbana en vigor respecte als sòls afectats per la declaració del Palmerar com a Patrimoni de la Humanitat per la UNESCO (àrea of site), complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 9 de gener de 2009,  
DECRETE  
Article 1  
Prorrogar la suspensió parcial de la vigència del Pla General d'Ordenació Urbana del municipi d'Elx, aprovat definitivament per la Comissió Provincial d'Urbanisme d'Alacant, el 25 de maig de 1998, exclusivament respecte a l'ordenació dels sòls afectats per la Declaració del Palmerar com a Patrimoni de la Humanitat per la UNESCO (àrea of site), atés que en la resta de l'àmbit del Pla especial no hi ha contradiccions substancials entre aquest i les determinacions del Pla general, aprovada mitjançant el Decret 5/2008, de 18 de gener, del Consell.  
Article 2  
La suspensió es mantindrà fins a l'entrada en vigor del Pla especial de protecció del Palmerar d'Elx, en tramitació i, com a màxim, pel termini d'un any.  
Article 3  
El règim urbanístic transitori aplicable en el sòl afectat per la pròrroga de la suspensió del planejament durant la vigència d'aquesta és el mateix que el determinat en la suspensió.  
DISPOSICIÓ FINAL  
Única  
El present decret tindrà efectes el dia que es publique en el Diari Oficial de la Comunitat Valenciana.  
Valencia, 9 de gener de 2009.  
El president de la Generalitat,  
FRANCISCO CAMPS ORTIZ  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN